Na wie toe gaan hy? Lukas sê dit vir ons baie mooi: hy vra Joodse kennisse wat familiehoofde was. Die Ou Vertaling noem hulle ouderlinge. In die Latynse vertaling word hulle seniores genoem, senior burgers. En uit die Grieks lei ons af hulle was die belangrikes in die samelewing, gemeenskapsleiers, hulle wat ‘n mens regtig kon help. Manne met aansien en invloed wie se woord gewig gedra het. Dus: hy kies sy tussengangers met oorleg.
Nee. Hierdie man is geen skaamtelose bedelaar wat maar net gunsies soek sonder om iets terug te doen nie. Hierdie man het homself bewys. Hy is baie beter as die meeste mense wat hulle ken. Hy mag voorkeurbehandeling kry. Sy balansstaat klop. Sy deugde is genoeg om Jesus se hulp te verdien. Hy het sy kant gebring, daarom mag hy maar vra en gehelp word. Hy verdien dit. En daarom hulle woorde aan Jesus: Here, help asseblief hierdie man, want ‘hy is dit werd dat U dit vir hom doen’.
En dan die verrassende: al beskou hierdie hoofman hom nie werd genoeg om deur Jesus gehelp te word nie, hou hy egter nie op om Jesus te vra om hom te help nie. Hy hou vol met sy versoek. Hy bly vra. Maar hy vra nie soos sy Joodse maters nie. Nee. Hy doen alleen ‘n beroep op Jesus se onverdiende guns, hy pleit vreesloos en in vetroue alleen op Jesus se vrye genade: Here, sê maar net ‘n Woord. Ek vra niks meer nie. Niks meer as ‘n Woord nie.
Die gelowiges van die Hervorming het ontdek wat die Romeinse offisier ontdek het, dit wat die Joodse oudstes nie verstaan het nie. Om vir God se genade te kwalifiseer, moet ‘n mens gestroop word van jou eie prestasies, grootheidswaan, die sogenaamde waarde wat jy in jou eie het. Jy moet ophou weeg. Jy moet ophou om jouself met ander te vergelyk, jou teen ander te weeg en so te oordeel dat jy darem nie te sleg is nie. En daarom dalk tog iets uit God se hand verdien.
Ek wil afsluit: op die oog af, broers en susters, lyk hierdie na ‘n maklike boodskap. Maar in die praktyk is dit nie so maklik nie. In elk geval nie vir my nie (en u moet maar vir uself oordeel). Ek kan maar net vir myself praat, en miskien is u ervaring soos myne.
Alleen deur die geloof, alleen deur die genade, alleen deur die Woord. Dit is die evangelie, dit is die boodskap van die Hervorming. En dit is die enigste manier waarop die mens sy bestaan voor God kan regverdig. Nee. Laat regverdig.